CELEX: 32016D0645
Language: mt
Date: 2016-04-22 00:00:00
Title: Deċiżjoni ta' Implimentazzjoni tal-Kummissjoni (UE) 2016/645 tat-22 ta' April 2016 dwar ċerti miżuri ta' protezzjoni kontra l-marda tal-infafet fil-ġilda fil-Bulgarija (notifikata bid-dokument C(2016) 3261) (Test b'rilevanza għaż-ŻEE)

23.4.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 108/61
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/645
   tat-22 ta' April 2016
   dwar ċerti miżuri ta' protezzjoni kontra l-marda tal-infafet fil-ġilda fil-Bulgarija
   
      
         (notifikata bid-dokument C(2016) 3261)
      
   
   (It-test bil-Bulgaru biss huwa awtentiku)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikulari l-Artikolu 9(4) tagħha,
   Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar veterinarju u żootekniku applikabbli għall-kummerċ intra-Komunitarju ta' ċertu annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(4) tagħha,
   Wara li kkunsidrat d-Direttiva tal-Kunsill 92/119/KEE tas-17 ta' Diċembru 1992 li tintroduċi miżuri ġenerali Komunitarji għall-kontrol ta' ċertu mard tal-annimali u l-miżuri speċifiċi li għandhom x'jaqsmu mal-marda vexxikolari tal-ħnieżer (3), u b'mod partikolari l-Artikolu 14(2) tagħha;
   Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (4), u b'mod partikulari l-Artikolu 4(3) tagħha,
   Billi:
   
               (1)
            
            
               Il-marda tal-infafet fil-ġilda (bl-Ingliż, Lumpy Skin Disease jew LSD) hija marda virali li primarjament tittieħed minn vettur tal-annimali bovini, ikkaratterizzata minn telfiet sinifikanti fl-annimali suxxettibbli u bil-potenzjal li l-marda tinfirex malajr ħafna, l-aktar permezz ta' movimenti u kummerċ tal-annimali suxxettibbli ħajjin u l-prodotti tagħhom. L-LSD mhix xi marda ta' importanza għas-saħħa pubblika għax il-vajrus ma jistax jiġi trażmess lill-bniedem.
            
         
               (2)
            
            
               Id-Direttiva tal-Kunsill 92/119/KEE tistabbilixxi miżuri ġenerali għall-kontroll ta' ċertu mard tal-annimali, inkluża l-LSD. Dawn jinkludu miżuri li għandhom jittieħdu f'każ ta' suspett u konferma tal-LSD f'azjenda. Il-miżuri li għandhom jittieħdu jinkludu l-istabbiliment ta' żoni ta' protezzjoni u sorveljanza madwar it-tifqigħat u miżuri addizzjonali oħrajn sabiex tiġi kkontrollata l-firxa tal-marda. Dawn il-miżuri jipprevedu wkoll it-tilqim ta' emerġenza f'każ ta' tifqigħa tal-LSD.
            
         
               (3)
            
            
               L-Artikolu 14(2) tad-Direttiva 92/119/KEE jesiġi li fejn, f'reġjun partikolari, l-epiżootika inkwistjoni tkun eċċezzjonalment serja, il-miżuri addizzjonali kollha li jridu jittieħdu mill-Istati Membri kkonċernati għandhom jiġu adottati skont il-proċedura ta' komitoloġija.
            
         
               (4)
            
            
               Fit-12 ta' April 2016, il-Bulgarija għarrfet lill-Kummissjoni dwar suspett ta' LSD f'żewġ azjendi bovini li jinsabu rispettivament fl-irħula Voden u Chernogorovo fil-muniċipalità Dimitrovgrad, fir-reġjun ta' Haskovo fiċ-ċentru tan-nofsinhar tal-Bulgarija, madwar 80 km mill-fruntieri mal-pajjiżi ġirien. Fit-13 ta' April 2016, il-Bulgarija nnotifikat il-konferma taż-żewġ tifqigħat tal-LSD u suspett ieħor ta' LSD fil-muniċipalità ġara ta' Vodenicharovo fir-reġjun ta' Stara Zagora. Fil-15 ta' April 2016, il-Bulgarija kkonfermat tifqigħa oħra fir-raħal Bialo Pole, fir-reġjun ta' Stara Zagora, u fl-irħula Radievo u Marijno fir-Reġjun ta' Haskovo.
            
         
               (5)
            
            
               Il-Bulgarija ħadet il-miżuri previsti mid-Direttiva 92/119/KEE, u b'mod partikolari l-istabbiliment ta' żoni ta' protezzjoni u sorveljanza madwar it-tifqigħat kif stipulat fl-Artikolu 10 ta' dik id-Direttiva u barra minn hekk rażżnet il-moviment tal-annimali suxxettibbli fiż-żewġ reġjuni milquta u, bħala miżura ta' prekawzjoni, fir-reġjuni ġirien ta' Burgas, Yambol, Sliven, Kardzhali, Plovdiv, Pazardjik, Smolyan, Blagoevgrad, Kjustendil, Pernik, id-Distrett ta' Sofija u l-Belt ta' Sofija. Is-sorveljanza hija intensifikata mal-pajjiż kollu.
            
         
               (6)
            
            
               Minħabba r-riskju li l-vajrus tal-LSD jinxtered f'żoni oħra tal-Bulgarija u fi Stati Membri oħra, partikolarment permezz tal-kummerċ tal-annimali bovini ħajjin u l-prodotti ġerminali tagħhom, għandu jiġi kkontrollat il-moviment ta' ċerti ruminanti selvaġġi u t-tqegħid fis-suq ta' ċerti prodotti li ġejjin mill-annimali bovini.
            
         
               (7)
            
            
               Din id-Deċiżjoni għandha tuża d-definizzjonijiet stabbiliti fl-Artikolu 2 tad-Direttiva 92/119/KEE, l-Artikolu 2 tad-Direttiva tal-Kunsill 64/432/KEE (5) u l-Artikolu 2 tad-Direttiva tal-Kunsill 92/65/KEE (6). Madankollu, huwa wkoll meħtieġ li jiġu stabbiliti xi definizzjonijiet speċifiċi f'din id-Deċiżjoni.
            
         
               (8)
            
            
               Huwa neċessarju li tiġi mfissra l-parti tat-territorju tal-Bulgarija li hija meqjusa bħala ħielsa mil-LCD u li mhix soġġetta għar-restrizzjonijiet previsti fid-Direttiva 92/119/KEE u fid-Deċiżjoni preżenti. Huwa għalhekk neċessarju li titfisser iż-żona ristretta fl-Anness ta' din id-Deċiżjoni, filwaqt li jitqies il-livell ta' riskju għat-tixrid tal-LSD. Il-konfini ġeografiċi tat-tali żona ristretta għandhom jissejsu fuq ir-riskju u l-eżitu ta' traċċar ta' kuntatti possibbli mal-azjenda infettata, ir-rwol possibbli tal-vetturi u tal-possibbiltà li jkunu implimentati kontrolli suffiċjenti fuq il-moviment ta' annimali tal-ispeċijiet suxxettibbli u l-prodotti derivati minn dawk l-annimali. Iż-żona ristretta għandha tinkludi ż-żoni kollha ta' protezzjoni u sorveljanza stabbiliti skont id-Direttiva 92/119/KEE. Fuq il-bażi tal-informazzjoni provduta mill-Bulgarija, it-territorju kollu tar-reġjuni ta' Haskovo u Stara Zagora fil-Bulgarija għandhom ikunu ż-żona ristretta deskritta fl-Anness ta' din id-Deċiżjoni.
            
         
               (9)
            
            
               Huwa meħtieġ ukoll li jkunu previsti ċerti restrizzjonijiet fuq il-bgħit ta' annimali ta' speċijiet suxxettibbli u l-prodotti ġerminali tagħhom miż-żona ristretta stabbilita fl-Anness ta' din id-Deċiżjoni, kif ukoll restrizzjonijiet fuq it-tqegħid fis-suq ta' ċerti prodotti li joriġinaw mill-annimali u prodotti sekondarji tal-annimali minn dik iż-żona ristretta.
            
         
               (10)
            
            
               F'termini tar-riskju ta' tixrid tal-LSD, prodotti differenti joħolqu livelli differenti ta' riskju. Kif intqal fl-Opinjoni Xjentifika tal-Awtorità Ewropea dwar is-Sigurtà fl-Ikel (EFSA) dwar il-marda tal-infafet fil-ġilda (7) il-moviment ta' annimali bovini ħajjin, semen bovina u ġlud mhux ipproċessati u ġlud ta' annimali bovini infettati, joħolqu aktar riskji mil-lat ta' esponiment u konsegwenzi minn prodotti oħra bħall-ħalib u l-prodotti tal-ħalib, ġlud ittrattati jew laħam frisk, preparazzjonijiet tal-laħam u prodotti tal-laħam li joriġinaw minn annimali bovini, fejn ma jkunx hemm evidenza xjentifika jew sperimentali dwar ir-rwol tagħhom fit-trażmissjoni tal-marda. Għalhekk, il-miżuri stipulati f'din id-Deċiżjoni għandhom ikunu bbilanċjati u proporzjonati għar-riskji.
            
         
               (11)
            
            
               Il-movimenti ta' annimali bovini ħajjin miż-żona ristretta fil-Bulgarija stabbilita fl-Anness ta' din id-Deċiżjoni għandhom jiġu pprojbiti sabiex jiġi evitat it-tixrid tal-LSD. Skont l-opinjoni xjentifika tal-EFSA dwar il-marda tal-infafet fil-ġilda u tal-Organizzazzjoni Dinjija għas-Saħħa tal-Annimali (OIE), il-fawna selvaġġa, jiġifieri ċerti ruminanti selvaġġi eżotiċi jistgħu potenzjalment ikollhom rwol fit-trażmissjoni tal-LSD, b'mod partikolari fl-Afrika fejn dik il-marda hija endemika. Għalhekk xi miżuri preventivi għandhom ukoll japplikaw għar-ruminanti selvaġġi. Fin-nuqqas ta' regoli iktar preċiżi fil-leġiżlazzjoni tal-Unjoni, l-istandards internazzjonali xierqa għal dawn il-movimenti pprovduti mill-Kodiċi tas-Saħħa tal-Annimali Terrestri tal-OIE (OIE Terrestrial Animal Health Code) (8) għandhom jintużaw għal dan l-għan.
            
         
               (12)
            
            
               Billi l-Bulgarija talbet għal eżenzjoni mill-projbizzjoni tal-bgħit ta' annimali bovini direttament għall-qatla minn azjendi li jinsabu fiż-żona ristretta barra ż-żoni ta' protezzjoni u sorveljanza u tali eżenzjoni hija prevista fl-Artikolu 11.11.5. tal-Kodiċi tas-Saħħa tal-Annimali Terrestri tal-OIE, huwa xieraq li jkun permess il-bgħit ta' kunsinni bħal dawn taħt ċerti kundizzjonijiet.
            
         
               (13)
            
            
               Bl-istess mod, it-trażmissjoni tal-LSD permezz ta' semen u embrijuni ta' annimali tal-ispeċi bovina ma tistax tiġi eskluża. Għalhekk, ċerti miżuri ta' protezzjoni għandhom jiġu previsiti inkonnessjoni ma' dawk il-prodotti. Fin-nuqqas ta' standards tal-Unjoni, l-opinjoni xjentifika tal-EFSA dwar l-LSD u r-rakkomandazzjonijiet xierqa tal-Kodiċi tas-Saħħa tal-Annimali Terrestri tal-OIE għandhom jintużaw għal dan l-għan.
            
         
               (14)
            
            
               Skont l-opinjoni xjentifika tal-EFSA dwar il-marda tal-infafet fil-ġilda, it-trażmissjoni tal-vajrus tal-LSD permezz tas-semen (tgħammir naturali inkella b'inseminazzjoni artifiċjali) intweriet b'mod sperimentali, u l-vajrus tal-LSD ġie iżolat f'semen minn barrin infettati għall-għan sperimentali. Il-ġbir u l-użu ta' semen ta' annimali tal-ispeċijiet bovini li joriġinaw fiż-żona ristretta għandhom għalhekk ikunu pprojbiti.
            
         
               (15)
            
            
               Skont l-Artikolu 4.7.14 tal-Kodiċi tas-Saħħa tal-Annimali Terrestri tal-OIE, l-LSD hija assenjata skont il-Manwal tas-Soċjetà Internazzjonali tat-Trasferiment tal-Embrijuni bħala mard jew aġenti patoġeniċi tal-Kategorija 4, l-istess bħal dawk li għalihom twettqu l-istudji, jew li l-istudji jinsabu għaddejjin dwarhom, li jindika li l-ebda konklużjoni ma għadha possibbli fir-rigward tal-livell ta' riskju ta' trażmissjoni jew li r-riskju tat-trażmissjoni permezz ta' trasferiment ta' embrijuni jista' ma jkunx negliġibbli anki jekk l-embrijuni jiġu ttrattati kif jixraq skont dan il-Manwal bejn il-ġbir u t-trasferiment. Il-ġbir u l-użu ta' embrijuni ta' annimali tal-ispeċi tal-bovini li joriġinaw fiż-żona ristretta għandhom għalhekk ikunu pprojbiti.
            
         
               (16)
            
            
               Ma hemm l-ebda evidenza xjentifika jew sperimentali li tissuġġerixxi t-trażmissjoni tal-vajrus tal-LSD fost l-ispeċijiet tal-annimali suxxettibbli permezz ta' laħam frisk, preparazzjonijiet tal-laħam jew prodotti tal-laħam. Għalkemm l-opinjoni xjentifika tal-EFSA dwar l-LSD tindika li l-vajrus tal-LSD jista' jgħix fil-laħam għal perjodu ta' żmien mhux indikat, il-projbizzjoni eżistenti tal-Unjoni fuq l-għalf ta' proteini ruminanti lil ruminanti teskludi l-possibbiltà ta' trażmissjoni orali improbabbli ta' vajrus tal-LSD. Biex jiġi evitat ir-riskju li tinfirex l-LSD, it-tqegħid fis-suq ta' laħam frisk, preparazzjonijiet tal-laħam u prodotti tal-laħam minn annimali bovini li joriġinaw fiż-żona ristretta li hija prevista fl-Anness ta' din id-Deċiżjoni għandhom ikunu permessi biss meta l-laħam frisk prodott minn annimali bovini jkun miżmum f'azjendi ħielsa mill-marda li jinsabu fiż-żona ristretta stabbilita barra ż-żoni ta' protezzjoni u sorveljanza. Laħam bħal dan għandu jitqiegħed fis-suq fit-territorju tal-Bulgarija biss.
            
         
               (17)
            
            
               Barra minn hekk, il-bgħit ta' kunsinni ta' laħam frisk miksub minn annimali miżmuma u maqtula barra ż-żona ristretta, kif ukoll preparazzjonijiet ta' laħam u prodotti tal-laħam kif definiti fil-punt 7.1 tal-Anness I tar-Regolament (KE) Nru 853/2004 tal-Parlament Ewropew u tal-Kunsill (9) u ta' stonkijiet, bżieżaq tal-awrina u msaren ittrattati, kif definit fil-punt 7.9 tal-Anness I għar-Regolament (KE) Nru 853/2004, li ngħaddew minn wieħed mit-trattamenti stipulati fil-Parti 4 tal-Anness II tad-Deċiżjoni tal-Kummissjoni 2007/777/KE (10) prodotti minn dan il-laħam frisk u pproċessat fi stabbilimenti li jinsabu fiż-żona ristretta barra ż-żoni ta' protezzjoni u ta' sorveljanza, għandhom ikunu permessi taħt ċerti kundizzjonijiet.
            
         
               (18)
            
            
               Kolostru, prodotti tal-ħalib u prodotti tal-ħalib użati bħala għalf tal-annimali jista' jkollhom rwol importanti fit-tixrid tal-LSD, b'mod partikolari, meta l-kolostru, il-ħalib u l-prodotti tal-ħalib ma jkunux ġew ittrattati bis-sħana jew aċidifikati biżżejjed biex jiġi inattivat il-vajrus tal-LSD.
            
         
               (19)
            
            
               Fl-Opinjoni Xjentifika tagħha dwar ir-riskji tas-saħħa tal-annimali mit-tmigħ ta' annimali bi prodotti tal-ħalib lesti għall-użu mingħajr trattamenti ulterjuri (11) l-EFSA tispeċifika b'mod iktar preċiż xi metodi li jistgħu jtaffu r-riskji tat-tixrid tal-LSD permezz tal-ħalib u l-prodotti tal-ħalib. Għalhekk, it-tqegħid fis-suq u l-bgħit ta' kunsinni ta' ħalib u prodotti tal-ħalib għall-konsum uman prodott minn annimali miżmuma f'żona ristretta, għandu jkun permess taħt ċerti kundizzjonijiet.
            
         
               (20)
            
            
               Ir-Regolament tal-Kummissjoni (UE) Nru 142/2011 (12), jistabbilixxi regoli ta' implimentazzjoni għar-Regolament (KE) Nru 1069/2009 tal-Parlament Ewropew u tal-Kunsill (13), inklużi r-rekwiżiti għall-ipproċessar sikur ta' prodotti sekondarji u derivati tal-annimali. Sabiex jiġi evitat it-tixrid tal-LSD, it-tqegħid fis-suq ta' prodotti sekondarji tal-annimali mhux ipproċessati għandu jiġi pprojbit. Ir-referenza għal prodotti sekondarji proċessati tal-annimali f'din id-Deċiżjoni għandha titqies bħala referenza għall-istandards tas-saħħa tal-annimali stabbiliti fir-Regolament (UE) Nru 142/2011.
            
         
               (21)
            
            
               F'każ ta' tifqigħa tal-LSD, l-Artikolu 19 tad-Direttiva 92/119/KEE jipprevedi l-possibbiltà li jsir it-tilqim kontra dik il-marda. Il-Bulgarija ma eskludietx rikors għal tilqim ta' emerġenza kontra l-LSD. Ir-riskju ta' tixrid ta' dik il-marda minn annimali mlaqqma u l-prodotti tagħhom huwa differenti mir-riskji li jirriżultaw minn annimali mhux imlaqqma u annimali li possibilment qed jinkubaw. Għalhekk, huwa meħtieġ li jiġu stabbiliti l-kundizzjonijiet għall-moviment ta' annimali bovini mlaqqma u l-kummerċjalizzazzjoni tal-prodotti li ġejjin minn dawn l-annimali.
            
         
               (22)
            
            
               L-għarfien dwar l-LSD mhux sħiħ. L-annimali bovini mlaqqma huma protetti mis-sinjali kliniċi ta' dik il-marda iżda mhux neċessarjament protetti mill-infezzjoni u mhux l-annimali kollha mlaqqma jirreaġixxu b'immunità protettiva. Għalhekk, dawn l-annimali wara perjodu ta' mill-inqas 28 jum wara l-vaċċinazzjoni għandhom jitħallew jintbagħtu direttament għall-qatla immedjata f'biċċeriji li jinsabu fit-territorju tal-Bulgarija.
            
         
               (23)
            
            
               Konsegwentement, il-laħam frisk u l-preparazzjonijiet tal-laħam tiegħu, kif ukoll prodotti tal-laħam soġġetti għal trattament mhux speċifiku jistgħu jikkostitwixxu riskju mhux negliġibbli ta' tixrid tal-LSD. Għaldaqstant, huwa ġġustifikat li t-tqegħid fis-suq ta' laħam frisk minn annimali bovini u ugulati selvaġġi suxxettibbli, u l-preparazzjonijiet tal-laħam u l-prodotti tal-laħam minnhom jiġi limitat għat-territorju tal-Bulgarija, sakemm dawn il-prodotti jkunu soġġetti għal immarkar speċjali li ma jkunx ovali u li ma jkunx jixbah il-marka sanitarja għal-laħam frisk kif stipulat fil-Kapitolu III tat-Taqsima I tal-Anness I tar-Regolament (KE) Nru 854/2004 tal-Parlament Ewropew u tal-Kunsill (14) u l-marka tal-identifikazzjoni għal preparazzjonijiet tal-laħam u prodotti tal-laħam li jikkonsistu fi, jew li fihom, laħam ta' annimali bovini, kif stabbilit fit-Taqsima I tal-Anness II tar-Regolament (KE) Nru 853/2004.
            
         
               (24)
            
            
               Trattament speċifiku ta' prodotti tal-laħam f'kontenituri ssiġillati ermetikament sa valur Fo ta' tlieta jew aktar u t-trattament deskritt fil-punti minn 1.1 sa 1.5 tal-Parti A tal-Anness IX tad-Direttiva tal-Kunsill 2003/85/KE (15) ta' ħalib u prodotti tal-ħalib jiddiżattiva biżżejjed il-vajrus tal-LSD f'tali prodotti maħsuba għall-konsum mill-bniedem u għalhekk dawn il-prodotti tal-laħam u dan il-ħalib u prodotti mill-ħalib għandhom jitħallew jitqiegħdu fis-suq fit-territorju kollu tal-Bulgarija u fi Stati Membri oħrajn u li jiġu mibgħuta lejn pajjiżi terzi.
            
         
               (25)
            
            
               Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Suġġett u kamp ta' applikazzjoni
   Din id-Deċiżjoni tistabbilixxi l-miżuri protettivi b'rabta mat-tifqigħa tal-marda tal-infafet fil-ġilda fil-Bulgarija u l-miżuri addizzjonali li għandhom jittieħdu mill-Istati Membri konċernati skont id-Direttiva 92/119/KEE.
   Artikolu 2
   Definizzjonijiet
   Għall-finijiet ta' din id-Direttiva, għandhom japplikaw rispettivament id-definizzjonijiet stabbiliti fl-Artikolu 2 tad-Direttivi 64/432/KEE, 92/65/KEE u 92/119/KEE.
   Barra minn dan, għandhom japplikaw id-definizzjonijiet li ġejjin:
   
               (a)
            
            
               “annimal bovin” tfisser ungalat tal-ispeċijiet Bos taurus, Bos indicus, Bison bison u Bubalus bubalis;
            
         
               (b)
            
            
               “żona ristretta” tfisser parti mit-territorju ta' Stat Membru elenkata fl-Anness ta' din id-Deċiżjoni li tinkludi ż-żona fejn ġiet ikkonfermata l-marda tal-infafet fil-ġilda u kwalunkwe żona ta' protezzjoni u sorveljanza stabbilita skont l-Artikolu 10 tad-Direttiva 92/119/KEE;
            
         
               (c)
            
            
               “ruminant selvaġġ miżmum fil-magħluq” tfisser annimal tas-subordni Ruminantia fi ħdan l-ordni Artiodactyla li jkollu fenotip mhux affettwat b'mod sinifikanti bis-selezzjoni mill-bniedem iżda li jgħix taħt is-superviżjoni jew il-kontroll dirett tal-bniedem, inklużi annimali taż-żù;
            
         
               (d)
            
            
               “ruminant selvaġġ” tfisser annimal tas-subordni Ruminantia fi ħdan l-ordni Artiodactyla li jkollu fenotip mhux affettwat bis-selezzjoni mill-bniedem u li jgħix b'mod indipendenti mill-kontroll jew is-superviżjoni diretta tal-bniedem.
            
         
               (e)
            
            
               “prodotti tal-laħam” tfisser prodotti tal-laħam, kif imfissra fil-punt 7.1 tal-Anness I tar-Regolament (KE) Nru 853/2004 u stonkijiet, bżieżaq tal-awrina u msaren trattati kif imfissra fil-punt 7.9 ta' dak l-Anness li ngħaddew minn wieħed mit-trattamenti stipulati fil-parti 4 tal-Anness II tad-Deċiżjoni 2007/777/KE.
            
         Artikolu 3
   Projbizzjoni fuq il-moviment u t-tqassim ta' ċerti annimali u s-semen u l-embrijuni tagħhom, u t-tqegħid fis-suq ta' ċerti prodotti li joriġinaw mill-annimali u prodotti sekondarji tal-annimali
   1.   Il-Bulgarija għandha tipprojbixxi l-bgħit tal-prodotti li ġejjin miż-żona ristretta lejn partijiet oħra tal-Bulgarija, lejn Stati Membri oħra u lejn pajjiżi terzi:
   
               (a)
            
            
               annimali bovini u ruminanti selvaġġi miżmuma fil-magħluq;
            
         
               (b)
            
            
               semen, ova u embrijuni ta' annimali bovini.
            
         2.   Il-Bulgarija għandha tipprojbixxi t-tqegħid fis-suq barra miż-żona ristretta u l-bgħit lejn Stati Membri oħra u pajjiżi terzi tal-prodotti li ġejjin li huma prodotti minn annimali bovini u ruminanti selvaġġi kkaċċjati fiż-żona ristretta jew miżmuma fiha:
   
               (a)
            
            
               laħam frisk u preparazzjonijiet tal-laħam u prodotti tal-laħam prodotti minn tali laħam frisk;
            
         
               (b)
            
            
               kolostru, ħalib u prodotti tal-ħalib minn annimali bovini;
            
         
               (c)
            
            
               ġlud friski minbarra dawk li jaqgħu taħt id-definizzjonijiet fil-punti 28 u 29 tal-Anness I tar-Regolament (UE) Nru 142/2011;
            
         
               (d)
            
            
               prodotti sekondarji mhux ipproċessati tal-annimali, sakemm mhux maħsuba u kanalizzati taħt is-superviżjoni uffiċjali tal-awtorità kompetenti għar-rimi jew għall-ipproċessar f'impjant approvat skont ir-Regolament (KE) Nru 1069/2009 fit-territorju tal-Bulgarija.
            
         Artikolu 4
   Deroga mill-projbizzjoni fuq il-bgħit ta' annimali bovini u ruminanti selvaġġi miżmuma fil-magħluq għal qtil dirett u l-bgħit ta' laħam frisk, preparazzjonijiet tal-laħam u prodotti tal-laħam miksuba minn dawn l-annimali
   1.   B'deroga mill-projbizzjoni prevista fl-Artikolu 3(1)(a), l-awtorità kompetenti tista' tawtorizza l-bgħit ta' annimali bovini u ta' ruminanti selvaġġi miżmuma fil-magħluq minn azjendi li jinsabu fiż-żona ristretta għal biċċerija li tinsab f'partijiet oħra tal-Bulgarija dejjem jekk:
   
               (a)
            
            
               l-annimali kienu residenti mit-twelid jew għal dawn l-aħħar 28 jum, fi stabbiliment fejn l-ebda każ tal-marda tal-infafet fil-ġilda ma ġie rrappurtat uffiċjalment matul dak il-perjodu;
            
         
               (b)
            
            
               l-annimali ġew spezzjonati klinikament waqt it-tagħbija u ma ppreżentawx xi sinjali kliniċi tal-marda tal-infafet fil-ġilda;
            
         
               (c)
            
            
               l-annimali jiġu ttrasportati għall-qatla immedjata b'mod dirett, mingħajr waqfien jew ħatt;
            
         
               (d)
            
            
               il-biċċerija tiġi nnominata għal dan il-għan mill-awtorità kompetenti;
            
         
               (e)
            
            
               l-awtorità kompetenti tal-biċċerija għandha tiġi informata bil-quddiem mill-awtorità tal-bgħit kompetenti bl-intenzjoni li jintbagħtu l-annimali f'dik il-biċċerija u tinnotifika lill-awtorità kompetenti tal-bgħit bil-wasla tagħhom;
            
         
               (f)
            
            
               mal-wasla fil-biċċerija, l-annimali jinżammu u jinqatlu separatament minn annimali oħra f'perjodu ta' żmien inqas minn 36 siegħa;
            
         
               (g)
            
            
               l-annimali maħsuba li se jiġu soġġetti għal moviment:
               
                           (i)
                        
                        
                           ma tlaqqmux kontra l-marda tal-infafet fil-ġilda u nżammu f'azjendi:
                           
                                       —
                                    
                                    
                                       fejn it-tilqim ma sarx u li jinsabu barra ż-żoni ta' protezzjoni u sorveljanza, jew
                                    
                                 
                                       —
                                    
                                    
                                       fejn it-tilqim sar u li jinsabu barra ż-żoni ta' protezzjoni u sorveljanza u perjodu ta' stennija ta' mill-inqas sebat (7) ijiem wara li jkun skada t-tilqim fil-merħla, jew
                                    
                                 
                                       —
                                    
                                    
                                       li jinsabu f'żona ta' sorveljanza miżmuma għal aktar minn 30 jum minħabba l-okkorrenza ta' każijiet oħra tal-marda; kif imsemmi fl-Artikolu 13 tad-Direttiva 92/119/KEE, jew
                                    
                                 
                     
                           (ii)
                        
                        
                           tlaqqmu kontra l-marda tal-infafet fil-ġilda mill-inqas 28 jum qabel id-data tal-moviment u ġew minn azjenda li fiha l-annimali kollha suxxettibbli kienu tlaqqmu għall-inqas 28 jum qabel il-moviment maħsub.
                        
                     
         2.   Kull bgħit ta' annimali bovini u ruminanti selvaġġi miżmuma fil-magħluq skont il-paragrafu 1 għandu jseħħ biss jekk jiġu ssodisfati l-kundizzjonijiet li ġejjin:
   
               (a)
            
            
               il-mezz ta' trasport ikun tnaddaf u ġie diżinfettat kif jixraq qabel u wara t-tagħbija ta' tali annimali b'konformità mal-Artikolu 9;
            
         
               (b)
            
            
               qabel u matul it-trasport, l-annimali jkunu protetti kontra attakki ta' insetti vettorjali.
            
         3.   L-awtorità kompetenti għandha tiżgura li laħam frisk, preparazzjonijiet tal-laħam u prodotti tal-laħam miksuba mill-annimali msemmija fil-paragrafu 1 ta' dan l-Artikolu jitqiegħdu fis-suq skont ir-rekwiżiti stipulati fl-Artikoli 5 u 6.
   Artikolu 5
   Deroga mill-projbizzjoni fuq it-tqegħid fis-suq ta' laħam frisk u preparazzjonijiet tal-laħam ta' annimali bovini u ruminanti selvaġġi
   1.   B'deroga mill-projbizzjonijiet previsti fl-Artikolu 3(2)(a) u (c), l-awtorità kompetenti tista' tawtorizza t-tqegħid fis-suq fil-Bulgarija barra ż-żona ristretta tal-laħam frisk, eskluż il-ġewwieni minbarra l-fwied, u preparazzjonijiet tal-laħam tiegħu, kif ukoll ġlud friski miksuba minn annimali bovini u ruminanti selvaġġi:
   
               (a)
            
            
               miżmuma f'azjendi fiż-żona ristretta li ma kinux taħt restrizzjonijiet skont id-Direttiva 92/119/KEE; jew
            
         
               (b)
            
            
               li nqatlu jew ġew ikkaċċjati qabel it-13 ta' April 2016, jew
            
         
               (c)
            
            
               imsemmija fl-Artikolu 4(1).
            
         2.   L-awtorità kompetenti għandha tawtorizza biss id-dipaċċ lejn Stati Membri oħra jew pajjiżi terzi ta' laħam frisk miksub minn annimali bovini li huma miżmuma u maqtula barra ż-żona ristretta, u preparazzjonijiet tal-laħam prodotti minn dan il-laħam frisk, sakemm dan il-laħam u l-preparazzjonijiet tal-laħam huma prodotti, maħżuna u mqandla mingħajr ma jiġu f'kuntatt ma' laħam u preparazzjoniiet tal-laħam li mhumiex awtorizzati li jintbagħtu lejn Stati Membri oħra skont l-Artikolu 3(2)(a), u l-kunsinni lejn Stati Membri oħra jkunu akkumpanjati minn ċertifikat uffiċjali tas-saħħa skont il-mudell stabbilit fl-Anness tar-Regolament tal-Kummissjoni (KE) Nru 599/2004 (16), li mal-Parti II tiegħu tinżied l-attestazzjoni li ġejja:
   
      “Laħam frisk jew preparazzjonijiet tal-laħam li jikkonformaw mad-Deċiżjoni ta' Implimentazzjoni tal-Kummissjoni (UE) 2016/645 tat-22 ta' April 2016 dwar ċerti miżuri ta' protezzjoni kontra l-marda tal-infafet fil-ġilda fil-Bulgarija.”.
   
   Artikolu 6
   Deroga mill-projbizzjoni fuq it-tqegħid fis-suq ta' prodotti tal-laħam li jikkonsistu fi, jew li fihom, laħam ta' annimali bovini jew ruminanti selvaġġi
   1.   B'deroga mill-projbizzjoni prevista fl-Artikolu 3(2)(a), l-awtorità kompetenti tista' tawtorizza t-tqegħid fis-suq ta' prodotti tal-laħam prodotti fiż-żona ristretta minn laħam frisk ta' annimali bovini u ruminanti selvaġġi:
   
               (a)
            
            
               miżmuma f'azjendi fiż-żona ristretta li mhumiex taħt ir-restrizzjonijiet skont id-Direttiva 92/119/KEE,
            
         
               (b)
            
            
               li nqatlu jew ġew ikkaċċjati qabel it-13 ta' April 2016, jew
            
         
               (c)
            
            
               imsemmija fl-Artikolu 4(1), jew
            
         
               (d)
            
            
               miżmuma u maqtula barra miż-żona ristretta.
            
         2.   L-awtorità kompetenti għandha tawtorizza t-tqegħid fis-suq tal-prodotti tal-laħam imsemmija fil-paragrafu 1, li jikkonformaw mal-kundizzjonijiet tal-punti (a), (b) jew (c) ta' dak il-paragrafu, fit-territorju tal-Bulgarija biss, sakemm il-prodotti tal-laħam li jkunu ġew suġġetti għal trattament mhux speċifiku li jiżgura li l-wiċċ maqtugħ tal-prodotti tal-laħam ma jibqax juri l-karatteristiċi ta' laħam frisk.
   L-awtorità kompetenti għandha tiżgura li l-prodotti tal-laħam imsemmija fl-ewwel subparagrafu ma jintbagħtux lejn Stati Membri oħra jew lejn pajjiżi terzi.
   3.   L-awtorità kompetenti għandha tawtorizza biss il-bgħit ta' kunsinji ta' prodotti tal-laħam prodotti minn laħam frisk miksub minn annimali li għalihom jirreferi l-paragrafu 1(a), (b) u (c) lejn Stati Membri oħra jew lejn pajjiżi terzi, bil-kundizzjoni li l-prodotti tal-laħam ġew soġġetti għal trattament speċifiku, kif jistipula l-punt B tal-Parti 4 tal-Anness II tad-Deċiżjoni 2007/777/KE, f'kontenituri ssiġillati ermetikament sa valur Fo ta' tlieta jew aktar, u l-kunsinni lejn Stati Membri oħra jkunu akkumpanjati minn ċertifikat uffiċjali tas-saħħa b'mod konformi mal-mudell stipulat fl-Anness tar-Regolament (KE) Nru 599/2004, li mal-Parti II tiegħu tinżied l-attestazzjoni li ġejja:
   
      “Prodotti tal-laħam li jikkonformaw mad-Deċiżjoni ta' Implimentazzjoni tal-Kummissjoni (UE) 2016/645 tat-22 ta' April 2016 dwar ċerti miżuri ta' protezzjoni kontra l-marda tal-infafet fil-ġilda fil-Bulgarija.”.
   
   4.   L-awtorità kompetenti għandha tawtorizza biss il-bgħit lejn Stati Membri oħra jew lejn pajjiżi terzi ta' kunsinni tal-prodotti tal-laħam prodotti minn laħam frisk miksub mill-annimali msemmija fil-paragrafu 1(d), sakemm il-prodotti tal-laħam ikunu ġew soġġetti għal talanqas trattament mhux speċifiku, kif jistipula l-punt A tal-Parti 4 tal-Anness II tad-Deċiżjoni 2007/777/KE, li jiżgura li l-wiċċ maqtugħ tal-prodotti tal-laħam ma jkunx għadu juri l-karatteristiċi ta' laħam frisk u l-kunsinni lejn Stati Membri oħra jkunu akkumpanjati minn ċertifikat uffiċjali tas-saħħa b'mod konformi mal-mudell stipulat fl-Anness tar-Regolament (KE) Nru 599/2004, li mal-Parti II tiegħu tinżied l-attestazzjoni li ġejja:
   
      “Prodotti tal-laħam li jikkonformaw mad-Deċiżjoni ta' Implimentazzjoni tal-Kummissjoni (UE) 2016/645 tat-22 ta' April 2016 dwar ċerti miżuri ta' protezzjoni kontra l-marda tal-infafet fil-ġilda fil-Bulgarija.”.
   
   Artikolu 7
   Deroga mill-projbizzjoni fuq il-bgħit u t-tqegħid fis-suq ta' ħalib u prodotti tal-ħalib
   1.   B'deroga mill-projbizzjoni prevista fl-Artikolu 3(2)(b), l-awtorità kompetenti tista' tawtorizza t-tqegħid fis-suq ta' ħalib għall-konsum uman, miksub minn annimali bovini miżmuma f'azjendi li jinsabu fiż-żona ristretta, u l-prodotti tal-ħalib magħmulin minnu, sakemm il-ħalib u l-prodotti tal-ħalib ikun sarilhom it-trattament deskritt fil-punti minn 1.1 sa 1.5 tal-Parti A tal-Anness IX tad-Direttiva 2003/85/KE.
   2.   L-awtorità kompetenti għandha tawtorizza biss il-bgħit lejn Stati Membri oħra jew lejn pajjiżi terzi ta' kunsinni ta' ħalib u prodotti tal-ħalib miskuba minn annimali bovini miżmuma f'azjendi li jinsabu fiż-żona ristretta, u prodotti tal-ħalib miksuba minnhom, sakemm il-ħalib u l-prodotti tal-ħalib huma maħsuba għall-konsum mill-bniedem, ġew sottoposti għat-trattament imsemmi fil-paragrafu 1 ta' dan l-Artikolu u l-kunsinni lejn Stati Membri oħra jkunu akkumpanjati minn ċertifikat uffiċjali tas-saħħa b'mod konformi mal-mudell stipulat fl-Anness tar-Regolament (KE) Nru 599/2004, li mal-Parti II tiegħu tinżied l-attestazzjoni li ġejja:
   
      “Ħalib jew prodotti tal-ħalib li jikkonformaw mad-Deċiżjoni ta' Implimentazzjoni tal-Kummissjoni (UE) 2016/645 tat-22 ta' April 2016 dwar ċerti miżuri ta' protezzjoni kontra l-marda tal-infafet fil-ġilda fil-Bulgarija.”.
   
   Artikolu 8
   Immarkar speċjali tal-laħam frisk, il-preparazzjonijiet tal-laħam u l-prodotti tal-laħam imsemmija fl-Artikoli 5(1) u 6(2) rispettivament
   Il-Bulgarija għandha tiżgura li l-laħam frisk, il-preparazzjonijiet tal-laħam u l-prodotti tal-laħam imsemmija fl-Artikolu 5(1) u l-Artikolu 6(2) jiġu mmarkati b'marka sanitarja jew b'marka ta' identifikazzjoni speċjali li ma tkunx ovali u li ma tkunx tixbaħ:
   
               (a)
            
            
               lill-marka tas-saħħa għal-laħam frisk stabbilita fil-Kapitolu III tat-Taqsima I tal-Anness I tar-Regolament (KE) Nru 854/2004;
            
         
               (b)
            
            
               lill-marka ta' identifikazzjoni għall-preparazzjonijiet tal-laħam u għall-prodotti tal-laħam li fihom jew li jikkonsistu minn laħam tal-bovini stabbilita fit-Taqsima I tal-Anness II tar-Regolament (KE) Nru 853/2004.
            
         Artikolu 9
   Rekwiżiti dwar il-vetturi tat-trasport, it-tindif u d-diżinfezzjoni
   1.   L-awtorità kompetenti għandha tiżgura li, għal kwalunkwe vettura li tkun ġiet f'kuntatt ma' annimali tal-ispeċijiet suxxettibbli fiż-żona ristretta u għandha l-ħsieb li tħalli din l-istess żona, l-operatur jew is-sewwieq ta' din il-vettura jipprovdi xhieda li turi li, wara l-aħħar kuntatt ma' dawk l-annimali, il-vettura tnaddfet u ġiet diżinfettata b'mod li l-vajrus tal-marda tal-infafet fil-ġilda jiġi inattivat.
   2.   L-awtorità kompetenti għandha tispeċifika l-informazzjoni li għandha tiġi sottomessa mill-operatur jew mis-sewwieq tal-vettura għall-ġarr tal-bhejjem sabiex turi li t-tindif u d-diżinfezzjoni meħtieġa jkunu saru.
   Artikolu 10
   Rekwiżiti ta' informazzjoni
   Il-Bulgarija għandha tinforma lill-Kummissjoni u lill-Istati Membri l-oħra, fil-qafas tal-Kumitat Permanenti dwar il-Pjanti, l-Annimali, l-Ikel u l-Għalf, bir-riżultati ta' sorveljanza għall-marda tal-infafet fil-ġilda mwettqa fiż-żona ristretta.
   Artikolu 11
   Applikazzjoni
   Din id-Deċiżjoni tapplika sal-31 ta' Diċembru 2016.
   Artikolu 12
   Din id-Deċiżjoni hija indirizzata lir-Repubblika tal-Bulgarija.
   
      Magħmul fi Brussell, it-22 ta' April 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 395, 30.12.1989, p. 13.
   
      (2)  ĠU L 224, 18.8.1990, p. 29.
   
      (3)  ĠU L 62, 15.3.1993, p. 69.
   
      (4)  ĠU L 18, 23.1.2003, p. 11.
   
      (5)  Id-Direttiva tal-Kunsill 64/432/KEE tas-26 ta' Ġunju 1964 dwar il-problemi tas-saħħa tal-annimali li jaffetwaw il-kummerċ ta' annimali bovini u suwini ġewwa l-Komunità (ĠU 121, 29.7.1964, p. 1977/64).
   
      (6)  Id-Direttiva tal-Kunsill 92/65/KEE tat-13 ta' Lulju 1992 li tistabbilixxi l-ħtiġijiet dwar saħħa tal-annimali li jirregolaw il-kummerċ ta', u l-importazzjoni fil-Komunità ta' annimali, semen, ova u embrijuni mhux suġġetti għal ħtiġijiet ta' saħħa tal-annimali meħtieġa f'regoli speċifiċi tal-Komunità li hemm referenza għalihom fl-Anness A(I) ta' Direttiva 90/425/KEE (ĠU L 268, 14.9.1992, p. 54).
   
      (7)  EFSA Journal 2015;13(1):3986 [73 pp.].
   
      (8)  L-24 edizzjoni, 2015.
   
      (9)  Ir-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixi ċerti regoli speċifiċi ta' iġjene għall-ikel li joriġina mill-annimali (ĠU L 139, 30.4.2004, p. 55).
   
      (10)  Id-Deċiżjoni tal-Kummissjoni 2007/777/KE tad-29 ta' Novembru 2007 li tistipula l-kundizzjonijiet tas-saħħa tal-annimali u tas-saħħa pubblika kif ukoll il-mudelli taċ-ċertifikati għall-importazzjonijiet ta' ċerti prodotti tal-laħam u tal-istonku, il-bżieżaq tal-awrina u l-imsaren ittrattati għall-konsum mill-bniedem minn pajjiżi terzi u li tirrevoka d-Deċiżjoni 2005/432/KE (ĠU L 312, 30.11.2007, p. 49).
   
      (11)  EFSA Journal 2006; 347, p. 1.
   
      (12)  Ir-Regolament tal-Kummissjoni (UE) Nru 142/2011 tal-25 ta' Frar 2011 li jimplimenta r-Regolament (KE) Nru 1069/2009 tal-Parlament Ewropew u tal-Kunsill li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jimplimenta d-Direttiva tal-Kunsill 97/78/KE li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi skont dik id-Direttiva (ĠU L 54, 26.2.2011, p. 1).
   
      (13)  Ir-Regolament (KE) Nru 1069/2009 tal-Parlament Ewropew u tal-Kunsill tal-21 ta' Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002 (ir-Regolament dwar prodotti sekondarji tal-annimali) (ĠU L 300, 14.11.2009, p. 1).
   
      (14)  Ir-Regolament (KE) Nru 854/2004 tal-Parlament Ewropew u tal-Kunsill tad-29 ta' April 2004 li jippreskrivi regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali maħsuba għall-konsum uman (ĠU L 139, 30.4.2004, p. 206).
   
      (15)  Id-Direttiva tal-Kunsill 2003/85/KE tad-29 ta' Settembru 2003 dwar miżuri tal-Komunità fuq il-kontroll tal-marda tal-ilsien u d-dwiefer li tirrevoka d-Direttiva 85/511/KEE u d-Deċiżjoni 89/531/KEE u 91/665/KEE u temenda d-Direttiva 92/46/KEE (ĠU L 306, 22.11.2003, p. 1).
   
      (16)  Ir-Regolament tal-Kummissjoni (KE) Nru 599/2004 tat-30 ta' Marzu 2004 li jikkonċerna l-adozzjoni ta' mudell armonizzat ta' ċertifikat u rapport tal-ispezzjoni marbuta mal-kummerċ intra-Komunitarju fl-annimali u l-prodotti li joriġinaw mill-annimali (ĠU L 94, 31.3.2004, p. 44).
   
      ANNESS
      
         IŻ-ŻONA RISTRETTA MSEMMIJA FIL-PUNT (b) TAT-TIENI SUBPARAGRAFU TAL-ARTIKOLU 2
      
      Ir-reġjuni li ġejjin fil-Bulgarija:
      
                  —
               
               
                  Ir-Reġjun ta' Haskovo
               
            
                  —
               
               
                  Ir-Reġjun ta' Stara Zagora